Bakaulengwe ba rona kwa Russia ba ntse ba “tswelela ba sa kgaotse ba ruta e bile ba bolela dikgang tse di molemo” le fa Kereke ya Orthodox ya Russia le balaodi bangwe ba puso ba ntse ba leka go emisa tiro ya rona. (Dit. 5:42) Balaodi ba Russia ba tsweletse ka go dirisa e se ka tshwanelo—mo dikgatisong tsa rona le mo bakaulengweng ba rona—molao o o kgatlhanong le dilo tse di kotsi mo setšhabeng o kwa tshimologong o neng o diretswe go lwantsha borukhutlhi. Ka ntlha ya seo, dikgotlatshekelo tsa Russia di boletse gore dikgatiso tsa rona di ka nna 70 di na le mafoko “a a kotsi” mme balaodi ba puso ba tsentse dikgatiso tseno mo lenaaneng la setšhaba la dikgatiso tse di kotsi tse di thibetsweng. Ka ntlha ya seno se go tweng se kotsi, balaodi bangwe ba dikgaolo ba phuruputsha Diholo Tsa Bogosi le magae a bakaulengwe ba rona ba batla dikgatiso tseo. Mapodise a tshwara Basupi ba le bantsi, a ba tsaya ditshwantsho le go ba gatisa menwana ka gonne ba le mo bodireding. Gantsi ba leka go ba tshosetsa fa ba ntse ba ba tswaletse kwa seteisheneng sa mapodise.